Staat sal moeilikheidmakers vasvat, sê ministerNaledi Pandor. Foto: Flickr/GovernmentZA Naledi Pandor, minister van hoër onderwys en opleiding, het sterk optrede in die vooruitsig gestel teenoor enigeen wat die ordelike registrasieproses van studente by universiteite en ander tersiêre instellings ontwrig. Pandor het by monde van haar woordvoerder, Lunga Ngqengelele, aan Maroela Media die versekering gegee dat die regering nie sal toelaat dat enige oortreding van regulasies by tersiêre instellings ongestraf gelaat word nie. “Hoewel dit uiteraard die grondwetlike reg van studente en die samelewing is om protes aan te teken, is daardie reg slegs geldig solank dit binne die landswette en die instellings se regulasies gebeur,” het Ngqengelele gesê. “Sodra enige wet of regulasie oortree word, moet daar geen huiwering wees om die veiligheidsmagte te ontbied en die orde te herstel nie,” het hy benadruk. Probleme word by verskeie universiteite verwag nadat organisasies soos die EFF hul teenstand teen die betaling van registrasiegeld deur studente uitgespreek het. Die universiteite het die geld nodig vir lopende uitgawes aan die begin van die jaar. Vier jaar gelede het studente-onluste ten gunste van gratis onderwys onder die “FeesMustFall”-banier chaos, ontwrigting en skade by verskeie universiteite veroorsaak. Aanduidings is dat die EFF daardie sentiment tot eie voordeel met die oog op die verkiesing wil aanwend.